
A terjedő depolarizáció elégtelen reperfúziót okoz az akut iszkémiás stroke egér modelljében

Kulcsszavak: rekanalizáció; kollaterálisok; 2VO; Willis-kör; farmakológia
Bevezetés: Az akut iszkémiás stroke (AIS) betegek közel 50%-nál elégtelen reperfúziót, vagyis
szöveti perfúziós csökkenést tapasztalunk a technikailag sikeres rekanalizáció ellenére. Az
elégtelen reperfúzió hátterében nagy szerepet tölthet be az érintett agyterület kollaterális
keringésének épsége. Hipotézisünk szerint a hiányos primer kollaterális keringés másodlagos
sejtsérüléshez; terjedő depolarizációhoz (spreading depolarization, SD) és elégtelen
reperfúzióhoz vezet az AIS után.
Módszerek: Kísérleteinket izofluránnal (0,6-0,9) altatott nőstény és hím (n=51) C57BL/6
egereken végeztük. Mérési protokollunk során 10 perc alapvonal felvétele után 45 percig
tranziens bilaterális arteria carotis communis okklúziót (2-vessel occlusion, 2VO) indukáltunk,
amelyet 60 perc reperfúzió követett. Az agyi perfúziót Lézer Speckle Kontraszt analízissel, az
SD-t zöld fény reflektancia felvételével monitoroztuk. A Willis-köri kollaterálisok épségét
fekete tinta kontrasztanyag transzkardiális beadásával, dekapitációt követően sztereo
mikroszkóppal ellenőriztük. Az SD-k farmakológiai gátlásához a nem kompetitív NMDA
receptor antagonista MK801-et (MK801, n=25) vagy annak oldószerét (Kontroll, n=26) adtuk
az állatoknak 0,3 mg/kg-os dózisban, intraperitoneálisan, 30 perccel az iszkémia indukciója
előtt.
Eredmények: Az AIS alatt 51 egérben összesen 46 spontán SD-t regisztráltunk. Az alacsony
perfúzió kedvezett az SD megjelenésének (24,74±6,8 vs. 33,96±4,67%, SD vs. No SD) és az
SD által érintett hemiszfériumon kialakult az elégtelen reperfúzió (24,74±6,82 vs.
100,66±8,30%, SD vs. No SD). A primer kollaterálisok anatómiai jellemzésekor az SD által
érintett hemiszfériummal ipsilaterálisan az állatok 99%-nál inkomplett Willis-kört figyeltünk
meg. Ezzel ellentétben komplett Willis-kör esetén (5/51 egér) nem figyeltünk meg SD-t és
elégtelen reperfúziót sem. Az MK801-es kezelés csökkentette az SD által érintett agyterület
nagyságát (76,1±10,4 vs. 87,7±6,5%, MK801 vs. Kontroll) és mérsékelte az SD terjedési
sebességét (3.2±1.3 vs. 4.2±1.4 mm/perc, MK801 vs. Kontroll).
Diszkusszió: Eredményeink igazolják a primer kollaterális keringés varianciájának
kulcsszerepét az SD kialakulásában és az elégtelen reperfúzió kórélettanában. Véleményünk
szerint a kollaterális keringés lokális serkentése és az SD-k farmakológiai gátlása ideális
gyógyszer-terápiás célpont lehet az AIS gyógyászatában.



